Az EGT-Vegyesbizottság 90/2001 határozata

(2001. július 13.)

az EGT-megállapodás II. mellékletének (Műszaki előírások, szabványok, vizsgálatok és tanúsítás) és XX. mellékletének (Környezet) módosításáról

AZ EGT-VEGYESBIZOTTSÁG,

tekintettel az Európai Gazdasági Térségről szóló, az Európai Gazdasági Térségről szóló megállapodás kiigazításáról szóló jegyzőkönyvvel módosított megállapodásra (a továbbiakban: a Megállapodás), és különösen annak 98. cikkére,

mivel:

(1) A Megállapodás II. mellékletét az 1999. szeptember 24-i 106/1999 EGT-vegyesbizottsági határozat [1] módosította.

(2) A Megállapodás XX. mellékletét a 2001. június 19-i 80/2001 EGT-vegyesbizottsági határozat [2] módosította.

(3) A 93/12/EGK tanácsi irányelv [3] kiigazítását az Osztrák Köztársaságnak, a Finn Köztársaságnak és a Svéd Királyságnak az Európai Unióhoz való csatlakozását követően módosítani kell.

(4) A benzin és dízelüzemanyagok minőségéről, valamint a 93/12/EGK tanácsi irányelv módosításáról szóló, 1998. október 13-i 98/70/EK európai parlamenti és tanácsi irányelvet [4] be kell építeni a Megállapodásba.

(5) Az egyes folyékony tüzelőanyagok kéntartalmának csökkentéséről, valamint a 93/12/EGK irányelv módosításáról szóló, 1999. április 26-i 1999/32/EK tanácsi irányelvet [5] be kell építeni a Megállapodásba.

(6) Izland továbbra is alkalmazhat tengeri használatra olyan gázolajokat, amelyek kéntartalmuk tekintetében nem felelnek meg az irányelv követelményeinek,

A KÖVETKEZŐKÉPPEN HATÁROZOTT:

1. cikk

A Megállapodás II. melléklete XVII. fejezetének 6. pontja (93/12/EGK tanácsi irányelv) a következőképpen módosul:

1. A következő szövegrésszel egészül ki:

", az alábbi módosításokkal:

- 398 L 0070: Az Európai Parlament és a Tanács 1998. október 13-i 98/70/EK irányelve (HL L 350., 1998.12.28., 58. o.).

- 399 L 0032: A Tanács 1999. április 26-i 1999/32/EK irányelve (HL L 121., 1999.5.11., 13. o.) [6]."

2. A kiigazítás szövegét el kell hagyni.

2. cikk

A Megállapodás II. mellékletének XVII. fejezete a 6. pontot (93/12/EGK tanácsi irányelv) követően a következő ponttal egészül ki:

"6a. 398 L 0070: Az Európai Parlament és a Tanács 1998. október 13-i 98/70/EK irányelve a benzin és dízelüzemanyagok minőségéről, valamint a 93/12/EGK tanácsi irányelv módosításáról (HL L 350., 1998.12.28., 58. o.)."

3. cikk

A Megállapodás XX. melléklete a 21ac. pontot (1999/94/EK európai parlamenti és tanácsi irányelv) követően a következő ponttal egészül ki:

"21ad. 399 L 0032: A Tanács 1999. április 26-i 1999/32/EK irányelve az egyes folyékony tüzelőanyagok kéntartalmának csökkentéséről, valamint a 93/12/EGK irányelv módosításáról (HL L 121., 1999.5.11., 13. o.) [7].

Az irányelv rendelkezéseit a megállapodás alkalmazásában a következő kiigazítással kell alkalmazni:

A 4. cikk (2) bekezdése, a "terület," szót követően az "Izland, egész területe vagy területének egy része tekintetében," szövegrésszel egészül ki."

4. cikk

A 98/70/EK európai parlamenti és tanácsi irányelv és az 1999/32/EK tanácsi irányelv izlandi és norvég nyelvű szövegei, melyeket az Európai Közösségek Hivatalos Lapjának EGT-kiegészítésében közzé kell tenni, hitelesek.

5. cikk

Ez a határozat 2001. július 14-én lép hatályba, amennyiben a Megállapodás 103. cikkének (1) bekezdése szerint előírt összes értesítést eljuttatták az EGT-Vegyesbizottsághoz [8].

6. cikk

Ezt a határozatot az Európai Közösségek Hivatalos Lapjának EGT-re vonatkozó részében, illetve EGT-kiegészítésében közzé kell tenni.

Kelt Brüsszelben, 2001. július 13-án.

az EGT-Vegyesbizottság részéről

az elnök

E. Bull

[1] HL L 325., 2000.12.21., 11. o.

[2] HL L 238., 2001.9.6., 31. o.

[3] HL L 74., 1993.3.27., 81. o.

[4] HL L 250., 1998.12.28., 58. o.

[5] HL L 121., 1999.5.11., 13. o.

[6] Az irányelv a Megállapodás XX. mellékletének 21ad. pontjában is szerepel.

[7] Az irányelv a Megállapodás II. melléklete XVII. fejezetének 6. pontjában is szerepel.

[8] Alkotmányos követelmények nem merültek fel.

--------------------------------------------------